হাসপাতালের কেবিন ব্লকের ৬১২ নাম্বার ভিআইপি কেবিন থেকে বৃহস্পতিবার বেলা সাড়ে ১১টার দিকে হুইল চেয়ারে বসিয়ে নিচে নামিয়ে আনা হয় বেগম জিয়াকে। কড়া নিরাপত্তার মাঝে কেবিন ব্লকের সামনে কালো রঙের গাড়িতে উঠিয়ে বেগম জিয়াকে পুরান ঢাকা কেন্দ্রীয় কারাগারে নিয়ে আসা হয়। পরে এ নিয়ে সংবাদ সম্মেলন করেন হাসপাতালের পরিচালক। তিনি বলেন, বেগম জিয়ার চিকিৎসা শেষ হওয়ায় তাকে কারাগারে ফেরত পাঠানো হয়েছে। তবে, চিকিৎসা অসমাপ্ত রেখেই বেগম জিয়াকে জোর করে কারাগারে স্থানান্তর করা হয়েছে বলে অভিযোগ করেছেন বিএনপিপন্থী চিকিৎসকরা। বৃহস্পতিবার দুপুর ঢাকা রিপোর্টার্স ইউনিটে এক সংবাদ সম্মেলনে তারা এ অভিযোগ করেন।